אלסנדרה (זמרת)

אלסנדרה וטלה מלה (באנגלית: Alessandra Watle Mele; נולדה ב-5 בספטמבר 2002), הידועה בשם אלסנדרה, היא זמרת ופזמונאית נורווגית-איטלקייה. היא התמודדה בעונה השביעית של The Voice – Norges beste stamme בשנת 2022, וייצגה את נורווגיה באירוויזיון 2023 שהתקיים בליברפול שבממלכה המאוחדת עם השיר "Queen of Kings".

ביוגרפיה 
אלסנדרה נולדה ב-5 בספטמבר 2002 בפייטרה ליגורה בליגוריה שבצפון איטליה, לאב איטלקי ולאם נורווגית, וגדלה בצ'יזנו סול נבה. בגיל שתים עשרה, היא זכתה בעונה החמישית של VB Factor, תוכנית כישרונות מקומית באזור עמק בורמידה. לאחר שסיימה את לימודיה בתיכון בשנת 2021, היא עברה ללילהאמר על מנת ללמוד ב-Lillehammer Institute of Music Production and Industries (LIMPI).

בשנת 2022 השתתפה בעונה השביעית של The Voice – Norges beste stemme, הגרסה הנורווגית של הזיכיון The Voice. היא הודחה בשלב ההופעות החיות.

ב-4 בינואר 2023 מלה הוכרזה כאחת מעשרים ואחד אמנים שיתחרו במלודי גרנד פרי 2023, הבחירה הלאומית הנורווגית לאירוויזיון 2023. היא ביצעה את השיר "Queen of Kings" בחצי הגמר הראשון ב-14 בינואר 2023, והייתה בין שלושת המבצעים שהעפילו לגמר ב-4 בפברואר 2023. היא המשיכה וזכתה בתחרות, כשהיא מקבלת את מירב הנקודות הן בהצבעת הקהל והן בהצבעת השופטים. כך נבחרה לייצג את נורווגיה בתחרות האירוויזיון 2023 בליברפול שבממלכה המאוחדת.

ב-11 במאי 2023 ביצעה אלסנדרה את "Queen of Kings" על בימת חצי הגמר הראשון של אירוויזיון 2023. עם הקראת התוצאות של שלב זה היא נמנתה בין האמנים שהעפילו לגמר. ב-12 במאי פורסם סדר ההופעות של הגמר, שנקבע פעם נוספת על ידי מפיקי התחרות. נורווגיה הופיעה כמדינה ה-20. במופע הגמר, בתום הקראת הניקוד שהעניקו צוותי השופטים, דורג שירה של נורווגיה במקום ה-17, עם 52 נקודות. בהצבעת הקהל הוא דורג במקום השלישי, עם 216 נקודות. כך, בתום הקראת הניקוד מהצבעות הקהל בבית, שהתווסף לניקוד מהשופטים, סיים "Queen of Kings" במקום החמישי, כשבסך הכל קיבל 268 נקודות.

חיים אישיים 
בראיון ל-Eurovision Fun סיפרה אלסנדרה שהיא ביסקסואלית, כשהשיר שלה "Queen of Kings" מייצג את חוויותיה כאישה ביסקסואלית.

קישורים חיצוניים

הערות שוליים 

נציגי נורווגיה באירוויזיון
משתתפי אירוויזיון 2023
להט"בים נורווגים
להט"בים איטלקים
זמרות נורווגיות
זמרות איטלקיות
ילידות המאה ה-21